Source: https://www.liberties.eu/ro/news/scrisoare-deschisa-stergerea-articolului-13/13194
Timestamp: 2020-07-06 05:46:50+00:00

Document:
Scrisoare deschisă privind Articolul 13 - Monitorizarea și filtrarea materialelor de pe Internet este inacceptabilă :: Civil Liberties Union for Europe
Octombrie 16, 2017 • de LibertiesEU
Aceasta este scrisoarea deschisă semnată de 57 de organizații care împreună solicită factorilor politici de la nivelul UE să elimine Articolul 13 din noua propunere privind dreptul de autor pe piața unică digitală.
Liberties și EDRi au inițiat o scrisoare deschisă prin care solicită membrilor Parlamentului European să retragă Articolul 13 din proiectul de Directivă privind drepturile de autor. Scrisoarea a fost semnată de 57 de organizații care activează în domeniul drepturilor omului și drepturilor digitale.
Comisia Europeană a înaintat o propunere care ar obliga companiile de internet care distribuie și stochează materiale generate de utilizatori, cum ar fi platforme video sau de partajare a fotografiilor sau site-uri de texte creative, să filtreze ceea ce se încarcă prin intermediul acestor platforme. Semnatarii susțin că propunerea ar conduce la filtrarea și ștergerea excesivă de materiale, conducând de asemenea la monitorizarea constantă a activității din mediul virtual. O astfel de situație ar încălca libertatea de exprimare, libertatea de informare și, de asemenea, dreptul la viață privată. Prin urmare, organizațiile solicită membrilor Parlamentului European să elimine articolul 13 din propunere.
Iată scrisoarea noastră deschisă:
Stimate Președinte Tajani,
Stimate Președinte Tusk,
Stimate Prim-Ministru Ratas,
Stimate Prim-Ministru Borissov,
Stimate Domnule Voos, Membru al Parlamentului European,
Stimate Domnule Boni, Membru al Parlamentului European,
Semnatarele acestei scrisori sunt organizații care activează în domeniul drepturilor fundamentale.
Îmtre drepturile fundamentale, justiție și statul de drept există o legătură intrinsecă, acestea constituind valorile fundamentale pe care se întemeiază UE. Orice încercare de a ignora aceste valori subminează încrederea reciprocă dintre statele membre, care este atât necesară pentru ca UE să funcționeze. Orice astfel de încercare ar submina angajamentele asumate de către Uniunea Europeană și guvernele naționale în fața cetățenilor lor.
Articolul 13 din propunerea de Directivă privind dreptul de autor pe piața unică digitală impune furnizorilor de internet obligații care ar fi imposibil de respectat fără impunerea de restricții excesive asupra drepturilor fundamentale ale cetățenilor.
Articolul 13 introduce noi obligații pentru furnizorii de servicii de internet care distribuie și stochează materiale generate de utilizatori, cum ar fi platforme video sau de partajare a fotografiilor și site-uri de texte creative, incluzând obligația de a filtra ce se încarcă prin intermediul acestor platforme. Articolul 13 pare să creeze o incertitudine juridică de așa natură că serviciile online care vor dori să rămână pe piață vor trebui să monitorizeze, să filtreze și să blocheze comunicațiile cetățenilor UE.
Articolul 13 contravine normelor existente și jurisprudenței Curții de Justiție a UE. Directiva privind comerțul electronic (2000/31 /CE) reglementează răspunderea pentru acele companii de internet care găzduiesc materiale în numele utilizatorilor lor. În conformitate cu regulile existente, există obligația de a elimina orice materiale care încalcă regulile privind drepturile de autor, însă numai după ce furnizorul de servicii a fost notificat în legătură cu această problemă.
Articolul 13 ar obliga toți furnizorii de astfel de servici online să monitorizeze în mod activ materialele utilizatorilor, ceea ce contravine regulii potrivit căreia „nu există o obligație generală de monitorizare" în cadrul Directivei privind comerțul electronic. Cerința de instalare a unui sistem de filtrare a comunicațiilor electronice a fost respinsă de două ori de Curtea de Justiție a UE, în cazurile Scarlet Extended (C 70/10) și Netlog / Sabam (C 360/10). Prin urmare, o dispoziție legislativă care impune furnizorilor de servicii de pe internet să instaleze un sistem de filtrare ar fi cu siguranță respinsă de Curtea de Justiție deoarece ar contraveni cerinței de a se ajunge la un echilibru corect între pe de o parte dreptul la proprietate intelectuală și pe de altă parte libertatea de a desfășura o afacere și dreptul la libertatea de exprimare (în legătură cu primirea și transmiterea de informații).
Cerința de a filtra materialele ar încălca în special libertatea de exprimare prevăzută la articolul 11 din Carta Drepturilor Fundamentale. Dacă furnizorii de platforme de pe internet ar avea obligația de a aplica mecanisme de filtrare pentru a evita să răspundă pentru încălcări ale legii, acestea vor ajunge cel mai probabil să filtreze și să șteargă în exces materiale, limitând astfel libertatea de a transmite informații, pe de o parte și libertatea de a primi informații pe de altă parte.
Dacă legislația UE este în contradicție cu Carta Drepturilor Fundamentale, curțile constituționale de la nivel naționale ar putea fi tentate să nu o implementeze și ne putem aștepta ca această regulă să fie anulată de Curtea de Justiție. Așa s-a întâmplat cu Directiva privind păstrarea datelor cu caracter personal (2006/24 / CE), atunci când legislatorii UE au ignorat problemele de compatibilitate cu Carta Drepturilor Fundamentale. În 2014, Curtea de Justiție a declarat că Directiva privind păstrarea datelor cu caracter personal trebuie anulată deoarece a încălcat Carta.
Având în vedere toate acestea, solicităm factorilor de decizie relevanți să elimine articolul 13.
Uniunea pentru Libertăți Civile pentru Europa (Liberties)
Drepturile Digitale Europene (European Digital Rights- EDRi)

References: Articolul 13
 Articolul 13
 Articolul 13
 articolul 13

Articolul 13

Articolul 13
 Articolul 13

Articolul 13

Articolul 13
 articolul 11
 articolul 13